KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb Euroopa Parlamendi ja nõukogu määruse vastuvõtmist taimse ja loomse päritoluga toiduainetes ja söödas sisalduvate ning nende pinnal olevate taimekaitsevahendite jääkide piirnormide kohta ja nõukogu direktiivi 91/414/EMÜ muutmise kohta (KOM (2003) 117 lõplik -2003/0052 (COD))

2003/0052 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb Euroopa Parlamendi ja nõukogu määruse vastuvõtmist taimse ja loomse päritoluga toiduainetes ja söödas sisalduvate ning nende pinnal olevate taimekaitsevahendite jääkide piirnormide kohta ja nõukogu direktiivi 91/414/EMÜ muutmise kohta (KOM (2003) 117 lõplik -2003/0052 (COD))

1- TAUST

Ettepaneku edastamine Euroopa Parlamendile ja nõukogule (dokument KOM(2003)117 lõplik - 2003/0052 COD): // 14. märts 2003

Majandus- ja sotsiaalkomitee arvamus: // 16. juuli 2003

Euroopa Parlamendi arvamus (esimene lugemine): // 20. aprill 2004

Muudetud ettepaneku esitamine: // 26. aprill 2004*

Ühisseisukoha vastuvõtmine: // 19.juuli 2004.

* Pidades silmas tähtaegade lühidust ja asjaolu, et nõukogus jõuti poliitilisele kokkuleppele kuus päeva pärast esimest lugemist, ei olnud komisjonil aega Euroopa Parlamendi seisukoha lõplikule versioonile toetuva muudetud ettepaneku vastuvõtmiseks. Komisjon kiitis heaks teksti, mille osas jõuti poliitilisele kokkuleppele, ja väljendab käesolevas teatises oma põhjendatud seisukohti Euroopa Parlamendi tehtud muudatuste suhtes.

2- KOMISJONI ETTEPANEKU EESMÄRK

1. Kavandatud määruseettepaneku eesmärk on asendada, kodifitseerida ja lihtsustada nelja kehtivat nõukogu direktiivi, mis käsitlevad taimekaitsevahendite jääkide piirnorme (direktiivid 76/895/EMÜ, 86/362/EMÜ, 86/363/EMÜ ja 90/642/EMÜ), ühtlustada Euroopa Liidu tasemel kõik jääkide piirnormid ja määratleda liikmesriikide, komisjoni, Euroopa Toiduohutusameti ja muude jääkide piirnormide kindlaksmääramise protsessis osalevate isikute ülesanded.

2. Määrusega nähakse ette, et jääkide piirnormid on liikmesriikides vahetult kohaldatavad ja jõustatavad ning need on määratletud lähtudes üldsusele kättesaadavatest tarbijatele suunatud riski analüüsimise tulemustest, mille eest vastutab Euroopa Toiduohutusamet. Kui taimekaitsevahendite kasutamine ei ole ühenduses lubatud, kui kasutus väljaspool ühendust ei ole heaks kiidetud tarbijate omastatavate jääkide tõttu või kui andmed ei ole riskianalüüsi teostamiseks piisavad, kohaldatakse vaikimisi väärtust 0,01 mg/kg.

3. Määruses määratletakse liikmesriikide kohustused seoses jääkide piirnormide kontrollimise ja rakendamisega, kontrollimist ja rakendamist käsitlevate andmete esitamisega toiduohutusametile ja nende andmete avaldamisega toiduohutusameti iga-aastases aruandes.

3- MÄRKUSED ÜHISSEISUKOHA KOHTA

3.1. Üldised märkused

Nõukogus ühehäälselt vastu võetud ühisseisukoha näol on tegemist komisjoni ettepaneku tasakaalustatud edasiarendusega, mis sisaldab mitmeid nõukogu soovitatud sätteid ning milles on arvesse võetud mitut Euroopa Parlamendis esimesel lugemisel tehtud muudatusettepanekut. Läbivaadatud ettepanekus on muudetud liikmesriikide ja toiduohutusameti ülesandeid hindamisprotsessis, mis eelneb jääkide piirnormide sätestamisele. Säilib võimalus, et hilisemas etapis naastakse - komisjoni aruande ja asjakohaste täiendavate ettepanekute põhjal - komisjoni esialgses ettepanekus esitatud ülesannete juurde ja seepärast võib komisjon muudatused heaks kiita. Teksti käsitlevale poliitilisele kokkuleppele jõudmise ajal esitasid komisjon ja nõukogu deklaratsioonid (vt lisa), mille eesmärk oli tagada, et austatakse toiduohutusameti rolli ja hilisemas etapis vaadataks läbi töö koordineerimine.

Nõukogu soovil lisati ka sätted, mis käsitlevad järgmisi asjaolusid: võimalus asendada vaikimisi kasutatav jäägi piirnorm madalaima tegeliku analüütiliselt määratud piiriga, kui andmete kohta on olemas asjaomased andmed, erandid seoses eriolukordades kasutatavate jääkide piirnormide ja fumigatsiooniga, halduslikku läbivaatamist käsitleva klausli kehtestamine ning aastaaruandega seotud aruandekuupäevade muutmine. Komisjon ei ole haldusliku läbivaatamise klausli vajalikkuses veendunud ja rõhutab, et see ei peaks segama toiduohutusameti sõltumatust teaduslike nõuannete ja tehnilise abi pakkumisel. Ülejäänud muudatused on komisjoni jaoks vastuvõetavad. Mitu ülejäänud komisjoni soovi olid samasugused nagu Euroopa Parlamendi tehtud muudatusettepanekud ning neid käsitletakse järgmistes punktides.

3.2. Erimärkus

Artikli 14 lõikes 1 tuleks fraas ,esitatakse vastuvõtmiseks" asendada fraasiga ,võetakse vastu", et sõnastus oleks komiteemenetluse seisukohast korrektne.

3.3. Euroopa Parlamendi esimesel lugemisel tehtud muudatusettepanekud

Ühisseisukohta inkorporeeritud muudatused

Nõukogu on ühisseisukohta sisestanud mitu muudatust, mis võeti vastu Euroopa Parlamendi esimesel lugemisel ja mille kiitis heaks ka komisjon. Kõnealused muudatused on seotud tasudega, mida taotlejad peavad maksma, et rahastada kontrolli-, jõustamis- ja hindamistegevust, direktiivi 91/414/EMÜ kohasele aine hindamisele järgneva jääkide lõplike piirnormide kindlaksmääramise ajakava, kaupade (näiteks taimeteede) lisamist loetellu ja haavatavate rühmade (näiteks laste) täiendavat kaitsmist.

Muudatused, mida ühisseisukohta ei inkorporeeritud, kuid mida komisjon pidas siiski vastuvõetavaks kas esitatud kujul või mõnevõrra muudetud sõnastuses või mõnes kohas, mis ei olnud täpselt sama, kui oli soovinud Euroopa Parlament.

Kõnealused muudatused on seotud rikkujate nimesid käsitlevate andmete edastamisega ja toiduohutusameti kohustusega teavitada üldsust taimekaitsevahenditega kaasnevatest ohtudest. Komisjon suhtub positiivselt plaani võtta arvesse kumulatiivset kokkupuudet ning ta kavatseb paluda toiduohutusametil töötada välja selliste hindamiste teostamiseks vajaliku metoodika. Mõningaid küsimusi (näiteks integreeritud kahjuritõrje, immuuntoksilisus, sisesekretsioonisüsteemi kahjustajad jms) on juba käsitletud või neid tuleks käsitleda muudes konkreetsetes taimekaitsevahendite kasutamise alastes õigusaktides (nõukogu direktiiv 91/414/EMÜ).

Muudatused, mis ei ole vastuvõetavad

Komisjon ei kiida heaks mõningaid muudatusi, millega kehtestataks piirangud lubatud impordile, sest Maailma Kaubandusorganisatsioon (WTO) võiks need vaidlustada, kuna nad diskrimineerivad väljaspool Euroopa Liitu tegutsevaid põllumajandustootjaid põhjustel, mis ei ole WTO sanitaar- ja fütosanitaarmeetmete rakendamise lepinguga lubatud. Impordi puhul lubatud piirmäärade suhtes kehtivad tingimused ei tohiks olla rangemad kui Euroopa Liidu põllumajandustootjate suhtes kehtestatud tingimused ning nad peaksid olema kooskõlas WTO erieeskirjadega.

4- KOKKUVÕTE

Eespool nimetatud põhjustel toetab komisjon nõukogus vastuvõetud ühisseisukohta.

5- KOMISJONI JA NÕUKOGU DEKLARATSIOONID

Nõukogu ja komisjon esitavad järgmised deklaratsioonid:

- Komisjoni avaldus selliste kaupade loetelu laiendamise kohta, mille puhul on sätestatud jääkide piirnormid

- Komisjoni avaldus, milles käsitletakse kavatsust mitte muuta jääkide piirnormide sätestamist keerukamaks vastuoluliste ettepanekute ühte paketti koondamisega

- Komisjoni avaldus, mis käsitleb kavatsust pidada liikmesriikidega nõu rahaliste ressursside üle

- Nõukogu avaldus, mis käsitleb jääkide piirnorme liikmesriikide võetud erakorraliste meetmete puhul

- Komisjoni ja nõukogu deklaratsioon, mis käsitleb toiduohutusameti ja liikmesriikide ülesandeid seoses jääkide piirnormide hindamisega

Nimetatud deklaratsioonid on lisatud käesolevale teatisele.

LISA

KOMISJONI JA NÕUKOGU DEKLARATSIOONID

Seoses artikliga 4: komisjoni avaldus

,Komisjon püüab tagada, et uute toodete I lisasse lisamise ajakava on selline, et häired kaubanduses ja loomakasvatuses oleksid võimalikult väikesed."

Seoses artikliga 14: komisjoni avaldus

,Komisjon jätkab senist tava esitada ettepanek rohkem kui ühe toimeaine kohta ainult siis, kui on tõenäoline, et see ei aeglusta ettepaneku vastuvõtmist."

Seoses artikliga 18: nõukogu avaldus

,Nõukogu tuletab meelde liikmesriikide kohustust kontrollida taimekaitsevahendite kasutamist vastavalt direktiivi 91/414/EMÜ artikli 8 lõikele 4 ja näha ette tõhus ametlik kontroll vastavalt käesoleva määruse V lisale. Eelkõige tuleks sellist kontrolli kohaldada toodete suhtes, mis on viidud turule vastavalt artikli 18 lõikele 4, ning selle eesmärk peaks olema tagada, et tooteid turustatakse ainult kookõlas nimetatud lõike sätetega."

Seoses artikliga 37: komisjoni avaldus

,Komisjon jätkab senist tava konsulteerida artikli 36 lõikes 1 osutatud meetmete puhul liikmesriikidega alalise komitee raames."

Seoses hindamiskorra ja toiduohutusameti ülesannetega: nõukogu ja komisjoni avaldused

,Nõukogu leiab, et määrusega ettenähtud hindamiskord on kooskõlas vajadusega tagada sujuv üleminek jääkide piirnormide kindlaksmääramise uuele täielikult ühtlustatud korrale, järgides samas taimekaitsevahendite jaoks vajalike riiklike lubade kehtivat korda.

Nõukogu teeb komisjonile ettepaneku esitada aruanne koos kõigi asjakohaste parandusettepanekutega, mis tunduvad vajalikud käesoleva määruse rakendamisel omandatud kogemusi silmas pidades."

,Komisjon juhib tähelepanu asjaolule, et nõukogu jõudis kõnealuses küsimuses ühehäälsele seisukohale. Sellest olenemata soovib komisjon, et ettepaneku edasise läbivaatamise käigus pöörataks täiendavat tähelepanu toiduohutusameti ja liikmesriikide ametiasutuste tegevuse koordineerimisele, et loataotluste käsitlemine oleks võimalikult tulemuslik."